Trê patafs e dôs musis. L’Udin a Florence al zuie ben un timp e al cjape un gol prime de polse, cuant che salacor al podeve jessi za passât in vantaç, intant che te seconde frazion al disparìs, compagn che in tantis altris trafiertis, e i lasse cjamp, iniziative e glorie ai parons di cjase.
Dopo dal sucès cuintri de Atalanta, la scuadre di Stramaccioni e veve di mostrâ di jessi in stât di vê continuitât di zûc e di ategjament ancje lontan di Udin. Sul imprin la partide dal ‘Franchi’ e somee confermâ il biel e il bon di domenie: difese atente, a part une distrazion in vierzidure che e met Ilicic di bessôl denant di Karnezis, flessibilitât e dinamisim te zone mezane, cun Bruno Fernandes a çampe e Badu a drete, e atac vivarôs cun Di Natale che al cîr il gol numar 200, su punizione cu la bale in moviment, e Muriel che al zuie dal prin minût cun snait e buinis acelerazions.
La Fiorentina, a pet di un Udin cun personalitât, no rive a fâ alc e ce e e torne a fâsi viodi indenant
dome ator de mieze ore di zûc cun Babacar che cul cjâf al interprete inte maniere miôr un sugjeriment di Pasqual, ma Karnezis al è tal so puest. Lis robis a van piês pal Udin a doi minûts dal interval, cuant che Babacar al bute dentri la respinte debule dal puartîr blanc e neri.
Tal secont timp si spietisi che l’Udin al dreci la partide, ma e je la Fiorentina a cjapâ in man il control des operazions. La scuadre di balon furlane si difint cun cualchi inciertece ma no rive a inviâ nissune vere azion di rispueste. A chel pont mistre Strama al tire fûr Bruno Fernandes, pôc presint te manovre, e al bute dentri Thereau, che al zove almancul alc ae azion ofensive blancje e nere. Però nol è avonde, parcè che intant che l’Udin al prove a tornâ a alçâ il cjâf e je une altre volte la Fiorentina a cjatâ la strade dal gol, ancjemò cun Babacar, che si inserìs suntun lanç lunc intun mieç pastroç tra Heutreaux e Widmer e le met tal sac.
L’Udin al à ancje cualchi balon bon in atac, ma nol rive a concretizâju. Lis fuarcis a van al mancul, il caratar ancje e la Fiorentina e gjestìs il vantaç, rivant a segnâ ancjemò une altre rêt.
La scuadre furlane e reste simpri tierce in classifiche, adun cu la Sampdoria e cumò ancje cul Milan. Se nossere a àn confermât cierts lôr limits in trasfierte, domenie a Udin cuintri dal Genoa, che al à fermât la corse de Juve, i blancs e neris a varan di confermâ ancje chel ategjament positîf che al salte fûr dispès in cjase.
fur_Latn fur_Latn fur_Latn fur_Latn fur_Latn fur_Latn fur_Latn